Elinkautista muun muassa viidestä murhasta istuva Aino Nykopp osallistui perjantaina hovioikeuden käsittelyyn videoyhteyden välityksellä vankilasta.

Helsingin hovioikeudessa käsitellään myrkkyhoitajaksi kutsutun, Aino Nykopp-nimellä tunnetun naisen pyyntöä päästä elinkautisesta vankeusrangaistuksesta ehdonalaiseen vapauteen.

Hovioikeus pitää asiassa tänään perjantaina suullisen käsittelyn, joka käynnistyi iltapäivällä kello yhdeltä.

Asia käsitellään suljetuin ovin salassa pidettävien oikeudenkäyntiasiakirjojen vuoksi.

Elinkautista muun muassa viidestä murhasta ja viidestä murhan yrityksestä istuva Nykopp, 69, ei ole paikan päällä oikeustalolla, vaan osallistuu istuntoon vankilasta videoyhteyden välityksellä.

Median edustajat eivät voineet suljettujen ovien vuoksi seurata itse käsittelyä, mutta saivat lyhyesti kuvata oikeussalin tv-ruuduilta näkynyttä Nykoppia.

Valkoiseen villatakkiin ja raidalliseen paitaan pukeutunut Nykopp istui käsittelyn alussa rauhallisena pöydän ääressä avustajansa vieressä.

Hän oli asettanut kädet pöydälle eteensä ja piti katseensa osan ajasta eteen tai alaspäin suunnattuna. Hetkittäin hän katsoi myös tyynen ilmeettömästi kameraan.

Hovioikeuden odotetaan antavan päätöksensä asiassa myöhemmin keväällä.

Nykopp voi mahdollisesti vapautua jo ensi vuonna, sillä hän anoo hovioikeudelta, että pääsisi vapaaksi maaliskuussa 2021.

Suomen lain mukaan elinkautista vankeutta istuva rikollinen voi päästä ehdonalaiseen vapauteen istuttuaan kiven sisällä vähintään 12 vuotta. Tämä aika tulee Nykoppin mukaan hänen kohdallaan täyteen 18.3.2021.

Nykoppin Helsingin hovioikeudelle toimittamassa hakemuksessa lukee, että Nykoppin käsityksen mukaan ”ehdonalaista vapauttamista vastaan olevia seikkoja ei ole”.

– Hänen rangaistusajan suunnitelmansa toteutuminen ja hänen vankila-aikainen muu käyttäytymisensä sekä se, että hän ei ole syyllistynyt vankila-aikanaan rikollisuuteen, puoltavat vapauttamista sitten, kun vankilassa oloaikaa on kertynyt kaksitoista vuotta, Nykoppin hakemuksessa sanotaan.

Niin sanottu myrkkyhoitaja Aino Nykopp on vankeutensa aikana vaihtanut sekä etu- että sukunimensä. Virallisissa asiakirjoissa hän on nykyään nimellä Ann-Maria Myllgren.

Lue lisää: Myrkkyhoitaja Aino Nykopp vaihtoi nimensä ja anoo vapauteen vankilasta

Rikosseuraamuslaitos on toimittanut Helsingin hovioikeuteen lausunnon siitä, puoltaako se vai eikö se puolla Nykoppina tunnetun Myllgrenin vapauttamista ehdonalaiseen.

Rikosseuraamuslaitoksen kannanotto asiasta ei sido oikeutta mihinkään päätökseen.

Myrkkyhoitajana tunnettu Aino Nykopp osallistuu käsittelyyn videoyhteyden välityksellä vankilasta.­

Ehdonalaiseen vapauttamista koskevissa päätöksissä hovioikeus punnitsee kokonaisharkintana muun muassa elinkautiseen vankeuteen johtanutta rikosta, vangin käyttäytymistä vankeudessa sekä henkilöstä tehtyä vaarallisuusarviota.

Nykopp tuomittiin elinkautiseen vankeuteen vuonna 2010 käräjäoikeudessa ja vuonna 2012 hovioikeudessa.

Hovioikeudessa hänet tuomittiin viidestä murhasta, viidestä murhan yrityksestä, kolmesta törkeästä pahoinpitelystä, kahdesta törkeästä varkaudesta, kahdesta varkaudesta sekä kahdesta huumausainerikoksesta.

Perushoitajana työskennellyt Nykopp myrkytti useita iäkkäitä hoidokkejaan lääkkeillä Helsingissä vuosina 2004–2009. Uhreista viisi kuoli.

Teot kohdistuivat puolustuskyvyttömiin vanhuksiin, jotka olivat joko kotihoidossa tai laitoksissa.

Hovioikeuden mukaan Nykopp teki murhat ja niiden yritykset vakaasta harkinnasta ja kylmän rauhallisesti, kun hän antoi hoitoon kuulumattomia lääkkeitä salaa heikkokuntoisille potilaille. Teoissa käytettiin hyväksi hoitosuhteessa muodostunutta luottamusta.

Yksi törkeän pahoinpitelyn uhreista oli Nykoppin työtoveri.

Nykopp varasti osalta uhreista muun muassa koruja ja käteistä. Lisäksi häneltä takavarikoitiin noin 1 800 huumaavaa lääketablettia.

Juttu alkoi purkautua alkuvuodesta 2009, kun yksi uhreista joutui henkitoreissaan sairaalaan.

Nykopp on kiistänyt koko ajan syyllisyytensä. Selkeää, yksinkertaisesti hahmotettavaa motiivia teoille ei löytynyt.

Loppuvuodesta 2010 käräjäoikeudessa käsitellyn mielentilatutkimuksen mukaan hän oli henkirikokset tehdessään täydessä ymmärryksessä.

Mielentilatutkimuksen mukaan Nykoppilla on muun muassa poikkeuksellisen vahva valehtelutaipumus ja hän on erittäin kyvykäs manipuloimaan muita ihmisiä.